Predkladacia správa

Dňa 5. novembra 2003 zverejnila Európska komisia súhrnné monitorovacie správy o pripravenosti pristupujúcich krajín na členstvo v EÚ, v ktorých komplexne zhodnotila pripravenosť jednotlivých pristupujúcich krajín. 

Uznesením vlády SR č. 1123 z 26.11.2003 vláda SR schválila harmonogram opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ z 5.11.2003 a uložila podpredsedovi vlády pre európske záležitosti, ľudské práva a menšiny v bode B.2. monitorovať plnenie úloh definovaných v harmonograme opatrení mesačne do vstupu Slovenskej republiky do Európskej únie. Keďže v harmonograme opatrení ostalo k dátumu vstupu ešte niekoľko desiatok nesplnených úloh (z toho 34 s termínom splnenia do dátumu vstupu), sekcia pre európske záležitosti Úradu vlády SR pokračovala v monitoringu ich plnenia. Úlohy, ktoré ostali zo strany príslušných členov vlády SR nesplnené i po 1. januári 2005, boli premietnuté do návrhu uznesenia vlády SR.

Predkladaný odpočet je posledným, ktorý sa predkladá na rokovanie vlády SR. Odpočet plnenia úloh bol pripravený v spolupráci s jednotlivými ústrednými orgánmi štátnej správy.

Podrobný odpočet plnenia harmonogramu opatrení je obsiahnutý v prílohe. K 31. decembru 2004 7 návrhov zákonov, ktoré mali podľa pôvodného harmonogramu nadobudnúť účinnosť najneskôr k dátumu vstupu, ešte nebolo schválených Národnou radou SR, z toho 3 ešte neboli prerokované na zasadnutí vlády SR. 

Materiál prešiel medzirezortným pripomienkovým konaním. Všetky vznesené pripomienky boli zapracované. 

Materiál nemá vplyv na zamestnanosť, štátny rozpočet a životné prostredie.